b'\n_START_ARTICLE_\nProvincija New York\n_START_SECTION_\nPovijest\n_START_PARAGRAPH_\nEnglezi su 27. kolovoza 1664., oduzeli Nizozemcima njihovu sjevernoameri\xc4\x8dku koloniju Novu Nizozemsku. Promjena vlasni\xc5\xa1tva nad ovim teritorijem potvr\xc4\x91ena je Sporazumom u Bredi 1667. godine._NEWLINE_Godine 1665., New Jersey je odvojen od New Yorka i postao zasebna provincija, ali granica koja je bila predmet sukoba godinama nije ustanovljena sve do 1765. godine. Podru\xc4\x8dje izme\xc4\x91u rijeka Byram i Connecticut odvojeno je 1667., te postalo zapadni dio Connecticuta. U srpnju 1673. nizozemska je flota ponovno zauzela New York te ga idu\xc4\x87e godine sporazumom s Englezima zamijenila za Surinam. Englezi su u mnogo\xc4\x8demu nastavili s dotada\xc5\xa1njom nizozemskom politikom na ovom teritoriju, kao \xc5\xa1to je primanje izbjeglica iz religijskih ratova u Europi, te suradnja s Irokezima. Skup\xc5\xa1tina kolonije uspostavljena je u listopadu 1683. godine. Ustav kolonije izglasan je ubrzo nakon toga. Promijenjen je i ustroj kolonije koja je sad podijeljena na dvanaest okruga, koji su dalje podijeljeni na gradove. Ovaj ustroj postoji i danas, iako je broj okruga znatno pove\xc4\x87an._NEWLINE_New York je postao kraljevska provincija u velja\xc4\x8di 1685., kad je njegov vlasnik vojvoda od Yorka Jakov II. postao engleski kralj. Kralj je ukinuo newyor\xc5\xa1ki ustav i 1688. pridru\xc5\xbeio pokrajinu Dominionu Nove Engleske. Nakon \xc5\xa1to je 1689. u revoluciji zba\xc4\x8den Jakov II., gra\xc4\x91ani Bostona su zbacili vladu i zarobili guvernera. Vo\xc4\x91u pobune dao je pogubiti novi guverner 1691. godine. Ovo razdoblje karakterizirali su ratovi s Francuskom u kojima je New York opskrbljivao britansku flotu. Kao radna snaga \xc4\x8desto su kori\xc5\xa1teni afri\xc4\x8dki robovi, kasnije dovode\xc4\x87i do pobune robova u New York Cityju 1712. i 1741. godine._NEWLINE_Zbog skupog rata s Francuzima, uvedeni su dodatni porezi koji nisu dobro prihva\xc4\x87eni me\xc4\x91u stanovni\xc5\xa1tvom kolonije. Skup\xc5\xa1tina New Yorka je poslala peticiju britanskom parlamentu protiv ovih poreza. Ljutnja kolonijalista po\xc4\x8dela se manifestirati napadima na poreznike i bojkotom britanske robe, \xc5\xa1to je prouzokovalo vi\xc5\xa1e buna 1766. godine. Dvije godine kasnije opet je pokrenut bojkot britanske robe, koji je ukinut 1770. godine. Godine 1773., doga\xc4\x91a se poznata Bostonska \xc4\x8dajanka, a idu\xc4\x87e godine u luci u New Yorku se doga\xc4\x91a sli\xc4\x8dan izgred._NEWLINE_Godine 1775., skup\xc5\xa1tina New Yorka odbija odluke Prvog Kontinentalnog kongresa i odbija poslati izaslanike na Drugi Kontinentalni kongres. Ovo je jedina kolonija koja nije prihvatila odluke prvog kongresa. U travnju 1775., kao zamjenu za skup\xc5\xa1tinu New Yorka, pobunjenici su osnovali Provincijski kongres New Yorka. U listopadu te godine britanski kolonijalni upravitelj William Tryon bio je prisiljen napustiti New York City, \xc4\x8dime je de facto zavr\xc5\xa1ila britanska kontrola nad ovom kolonijom._NEWLINE_\xc4\x8cetvrti provincijski kongres odr\xc5\xbean je 9. srpnja 1776. u White Plainsu, gdje je prihva\xc4\x87ena Ameri\xc4\x8dka deklaracija o neovisnosti i progla\xc5\xa1ena nova dr\xc5\xbeava New York. U travnju 1777. usvojen je novi ustav New Yorka. Nekoliko mjeseci kasnije George Clinton je postao prvi guverner New Yorka. New York je slu\xc5\xbebeno postao ameri\xc4\x8dka savezna dr\xc5\xbeava 9. srpnja 1778. godine.'